text: Stig Rossen aflyser i Horsens i aften
  05 december 2013 kl. 16.46
  Aftenens koncert med Stig Rossen i Forum Horsens bliver ikke til noget.
  Sangeren var kørt hjemmefra i god tid, men blev stoppet da den Ny Lillebæltsbro blev lukket. Siden kørte han mod den Gamle Lillebæltsbro, men da en lastbil sidder fastklemt der, er vejen til Jylland spærret.
  Stig Rossens manager fortæller til TV SYD, at sangeren har siddet to kilometer fra den Gamle Lillebæltsbro i fire timer.
  Koncerten skulle gennemføres i Forum Horsens klokken 20 i aften.
  Koncerten var ellers blevet genovervejet i samråd med Horsens Politi, men de blev enige om at gennemføre koncerten. Men nu bliver den ikke til noget alligevel.
  Omkring 500 havde købt billet til koncerten.
  